****

**BRODSKO - POSAVSKA ŽUPANIJA**

**UPRAVNI ODJEL ZA GOSPODARSTVO**

Temeljem članka 48. Zakona o lokalnoj i područnoj (regionalnoj) samoupravi („Narodne novine”, broj 19/13 – pročišćeni tekst, 137/15 i 123/17), članka 56. i članka 94. Statuta Brodsko-posavske županije („Službeni vjesnik Brodsko-posavske županije“, broj 15/13 - pročišćeni tekst, 4/18), članka 15. i članka 18. Pravilnika o financiranju programa i projekata udruga koji su od interesa za Brodsko-posavsku županiju iz djelokruga Upravnog odjela za gospodarstvo („Službeni vjesnik Brodsko-posavske županije“, broj 3/18), Zakona o udrugama („Narodne novine”, broj 74/14 i 70/17) te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15) i Odluke Župana KLASA: 402-10/19-01/20, URBROJ: 2178/1-11-01-19-01 od 18. veljače 2019. godine,

**objavljuje**

**J A V N I N A T J E Č A J**

**za financiranje projekata udruga iz područja razvoja i promoviranja IKT sektora**

**Brodsko-posavske županije za 2019. godinu**

**UVOD**

Upravni odjel za gospodarstvo Brodsko-posavske županije poziva udruge da se prijave za financijsku podršku projektima koji doprinose razvoju i promoviranju IKT sektora Brodsko-posavske županije.

Udruge sukladno ovom natječaju, mogu prijaviti aktivnosti u sljedećem prioritetnom području:

**Prioritetno područje** – suradnja s organizacijama civilnog društva i podrška njihovim aktivnostima usmjerenim na razvoj i promoviranje IKT sektora Brodsko-posavske županije.

Udruge sukladno ovom natječaju mogu prijaviti projekte koji sadrže sljedeće **aktivnosti** vezane za razvoj i promoviranje IKT sektora Brodsko-posavske županije za 2019. godinu:

1. Jačanje IKT sektora umrežavanjem s lokalnim i regionalnim dionicima u cilju pružanja podrške razvoju cjelokupnog sektora;
   1. Vođenje Virtualnog inkubatora: povezivanje dionika, revizija Smjernica za razvoj IKT sektora Brodsko-posavske županije, ažuriranje podataka na IKT platformi za rad Virtualnog inkubatora, informiranje javnosti;
   2. Provedba istraživanja o primjeni IKT-a u proizvodnim i poslovnim procesima gospodarskih subjekata na razini Brodsko-posavske županije;
   3. Pružanje podrške obrazovnom sektoru pri kreiranju obrazovnih programa i aktivnosti usmjerenih na stjecanje kompetencija u području STEM-a i IKT-a;
2. Organiziranje i provedba aktivnosti usmjerenih na edukaciju i usavršavanje vještina u području primjene IKT-a za različite ciljane skupine (učenici, mladi, nezaposleni, zaposleni pojedinci i dr.);
   1. Organiziranje rada zajednice računalnih programera i IKT djelatnika;
   2. Organiziranje IT Community day konferencije;
   3. Provedba edukativnih aktivnosti o primjeni IKT-a (predavanja, konferencije, edukativni sadržaji i sl.).

Ukupno planirana vrijednost natječaja je 150.000,00 kuna.

Najniži iznos financijskih sredstava koji se može odobriti za financiranje pojedinog projekta je 50.000,00 kuna.

Najviši iznos financijskih sredstava koji se može odobriti za financiranje pojedinog projekta je 100.000,00 kuna.

Projekt se može financirati u 100% iznosu prihvatljivih troškova projekta, pri čemu potencijalni prijavitelji i partneri nisu dužni osigurati sufinanciranje iz vlastitih sredstava. U slučaju da se predmetni projekt ne financira u 100% iznosu iz proračuna Brodsko-posavske županije (u daljnjem tekstu: Županija), udruga je dužna osigurati preostali iznos financiranja do punog iznosa financiranja projekta.

Županija zadržava pravo promjene ukupno odobrenog iznosa ovisno o kvaliteti projekta i dinamici punjenja županijskog proračuna.

Rok za podnošenje prijedloga projekta je 30 dana od dana objave natječaja.

**UVJETI PRIJAVE**

Upravni odjel za gospodarstvo Županije će dodjeljivati sredstva za financiranje projekata udruga, potencijalnih korisnika uz uvjet da:

* su upisani u Registar udruga Republike Hrvatske;
* su upisani u Registar neprofitnih organizacija i vode transparentno financijsko poslovanje u skladu s propisima o računovodstvu neprofitnih organizacija;
* su registrirani kao udruge čija temeljna svrha nije stjecanje dobiti;
* imaju sjedište na području Županije i provode projekt na području Županije;
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom (statut udruge mora biti usklađen s odredbama Zakona o udrugama „Narodne novine“ broj 74/14 ili udruga mora podnijeti zahtjev za usklađivanjem nadležnom uredu što dokazuje potvrdom nadležnog ureda, a osoba ovlaštena za zastupanje udruge mora biti u mandatu);
* projekt koji prijave na javni natječaj Županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Županije definiranih razvojnim i strateškim dokumentima;
* su uredno ispunili obveze iz svih prethodno sklopljenih ugovora o financiranju iz proračuna Županije i drugih javnih izvora;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Županije;
* se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana člankom 48. Uredbe;
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);
* imaju zadovoljavajuće organizacijske kapacitete i ljudske resurse za provedbu projekta;
* imaju uređen sustav prikupljanja članarina te uredno predaju sva izvješća Županiji i drugim institucijama.

Potencijalni prijavitelj može podnijeti prijavu za projekt i to za razdoblje provedbe do 12 mjeseci.

Na natječaj se ne mogu prijaviti aktivnosti koje se već u potpunosti financiraju iz proračunskih sredstava Brodsko-posavske županije ili drugih javnih izvora.

Financirati, odnosno sufinancirati će se samo projekti koji će se provoditi tijekom 2019. godine.

**KRITERIJI ZA ODABIR**

Kriteriji za odabir programa, projekata, manifestacija su sljedeći:

* **institucionalna sposobnost prijavitelja/partnera** - ima li prijavitelj dovoljno iskustva i stručnog kapaciteta za provedbu planiranih aktivnosti projekta (imaju li odgovarajuće sposobnosti i vještine za njegovu provedbu te znanja o problemima koji se rješavaju ovim natječajem); imaju li prijavitelj i partner(i) dovoljno upravljačkog kapaciteta (uključujući osoblje, opremu i sposobnost vođenja proračuna projekta); postoji li jasna struktura upravljanja projektom; je li jasno definiran tim i obveze njegovih članova;
* **relevantnost projekta** - koliko je prijedlog projekta relevantan u odnosu na ciljeve i prioritetna područja aktivnosti natječaja (je li projekt u skladu s mjerama i aktivnostima u planiranim nacionalnim/regionalnim/lokalnim programima, strategijama i politikama koje su u nadležnosti davatelja financijskih sredstava); jesu li ciljevi projekta jasno definirani i realno dostižni; jesu li aktivnosti projekta jasne, opravdane, razumljive i provedive; jesu li rezultati jasno određeni i hoće li aktivnosti dovesti do ostvarivanja rezultata; ima li projekt jasno definirane korisnike (broj, dob, spol i sl.); definira li i u kojoj mjeri projekt njihove probleme i potrebe; pridonosi li projekt i u kojoj mjeri rješavanju problema korisnika; u kojoj mjeri su rezultati projekta održivi;
* **proračun (troškovi)** - jesu li troškovi projekta realni u odnosu na određene rezultate i predviđeno vrijeme trajanja; jesu li troškovi projekta usklađeni s planiranim aktivnostima projekta.

**SADRŽAJ PRIJAVE**

Prijedlozi projekta dostavljaju se isključivo na propisanim obrascima, koji su zajedno s Uputama za prijavitelje dostupni na mrežnim stranicama Županije [www.bpz.hr](http://www.bpz.hr).

**Obavezna dokumentacija:**

1. ispunjen, potpisan i ovjeren obrazac opisa projekta;
2. ispunjen, potpisan i ovjeren obrazac proračuna projekta;
3. preslika Izvoda o registraciji udruge iz Registra udruga RH ili drugog odgovarajućeg registra, ne starija od 3 mjeseca (može ga zamijeniti i ispis elektronske stranice sa svim podacima udruge iz registra);
4. preslika Izvatka iz registra neprofitnih organizacija (može ga zamijeniti i ispis elektronske stranice sa svim podacima organizacije iz registra);
5. preslika ovjerenog važećeg statuta prijavitelja;
6. financijski izvještaj udruge
   1. za obveznike dvojnog knjigovodstva: preslika godišnjeg Izvještaja o prihodima i rashodima, bilanca i bilješke uz financijske izvještaje za 2018. godinu;
   2. za obveznike jednostavnog knjigovodstva: odluka o vođenju jednostavnog knjigovodstva i primjeni novčanog računovodstvenog načela usvojena od zakonskog podnositelja i godišnji financijski izvještaj o primicima i izdacima za 2018. godinu;
7. potpisana izjava o nepostajanju dvostrukog financiranja;
8. Izjava o partnerstvu (ukoliko se projekt provodi u partnerstvu s drugim prihvatljivim subjektima).

**Neobavezni dijelovi prijave** su izvodi iz novinskih članaka, publikacija, fotografije, nagrade i sl., kao dokaz dosadašnjih aktivnosti i realiziranih sličnih projekata.

Udruga kojoj će biti odobreno financiranje prije potpisa ugovora će morati dostaviti sljedeće dokumente:

1. Uvjerenje nadležnog suda da se ne vodi kazneni postupak protiv osobe ovlaštene za zastupanje udruge i voditelja projekta, ne starije od 6 mjeseci od dana objave natječaja;
2. Potvrda Ministarstva financija/Porezne uprave o stanju javnog dugovanja za prijavitelja i partnere, ne starija od 30 dana od dana objave natječaja.

**NAČIN PRIJAVE**

Natječajnu dokumentaciju potrebno je poslati u papirnatom obliku (jedan izvornik) poštom ili osobno i to kako slijedi:

1. poštom u zatvorenoj omotnici na adresu:

**Brodsko-posavska županija, Upravni odjel za gospodarstvo (NE OTVARAJ - Javni natječaj za financiranje projekata udruga iz područja razvoja i promoviranja IKT sektora Brodsko-posavske županije za 2019. godinu), Petra Krešimira IV 1, 35000 Slavonski Brod**

1. osobnom dostavom u pisarnicu Brodsko-posavske županije na adresu Petra Krešimira IV 1, 35000 Slavonski Brod.

Na omotnici je obavezno navesti naziv prijavitelja.

Postupak zaprimanja, otvaranja i pregleda dostavljenih prijava, ocjena prijava, dostava dodatne dokumentacije, ugovaranje, donošenje odluke o dodjeli financijskih sredstava kao i podnošenje prigovora detaljno su opisani u Uputama za prijavitelje na Javni natječaj za financiranje projekta udruga iz područja razvoja i promoviranja IKT sektora Brodsko-posavske županije za 2019. godinu.

Razmatrati će se samo prijave koje su pravodobno prijavljene te koje u cijelosti zadovoljavaju propisane uvjete Javnog natječaja.

Sva potrebne informacije vezane uz ovaj Javni natječaj mogu se dobiti u Upravnom odjelu za gospodarstvo Brodsko-posavske županije (ured 311), Petra Krešimira IV 1, Slavonski Brod, tel. 035/216-232 i 035/216-233, e-mail: [gfabcic@bpz.hr](mailto:gfabcic@bpz.hr) i [aperko@bpz.hr](mailto:aperko@bpz.hr).

**NATJEČAJNA DOKUMENTACIJA:**

1. Pravilnik;

2. Tekst javnog natječaja;

3. Upute za prijavitelje;

4. Obrasce za prijavu projekta:

4.1. Obrazac opisa projekta;

4.2. Obrazac proračuna projekta;

5. Popis priloga koji se prilažu prijavi;

6. Obrazac za ocjenu kvalitete/vrijednosti projekta;

7. Obrazac izjave o nepostojanju dvostrukog financiranja;

8. Obrazac izjave o partnerstvu (ako je primjenjivo);

9. Obrazac ugovora o financiranju projekta;

10.Obrasce za izvještavanje:

10.1.Obrazac opisnog izvještaja provedbe projekta;

10.2.Obrazac financijskog izvještaja provedbe projekta;

10.3.Obrazac financijskog izvješća PROR – POT.

**ZAŠTITA OSOBNIH PODATAKA**

Sukladno članku 6. stavak 1. točka c) Opće uredbe o zaštiti osobnih podataka Brodsko-posavska županija, kao voditelj obrade, prikuplja, obrađuje i javno objavljuje osobne podatke prijavitelja projekata u svrhu provedbe postupka dodjele financijskih sredstava za financiranje projekata udruga iz područja razvoja i promoviranja IKT sektora Brodsko-posavske županije za 2019. godinu.

Dostavljeni osobni podaci čuvat će se do roka propisanog Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15) i Pravilnikom o financiranju programa i projekata udruga koji su od interesa za Brodsko-posavsku županiju iz djelokruga Upravnog odjela za gospodarstvo („Službeni vjesnik Brodsko-posavske županije“, broj 3/18).

Svi prijavitelji projekata čiji se osobni podaci prikupljaju, obrađuju i javno objavljuju, temeljem odredbi Opće uredbe o zaštiti osobnih podataka imaju sljedeća prava: pravo na pristup osobnim podacima, pravo na ispravak, brisanje ili ograničenje obrade dostavljenih osobnih podataka, pravo na prigovor na obradu te pravo na prenosivost osobnih podataka.

KLASA:402-10/19-01/27

URBROJ:2178/1-04-19-1

Slavonski Brod, 25. veljače 2019.